정조 12년
戊申六月十三日午時上御誠正閣大臣有司堂上入侍時左議政李性源右議政蔡濟恭有司堂上徐有隣鄭昌順行左承旨李得臣右副承旨尹行元同副承旨洪仁浩假注書李貞運記事官李相璜金祖淳以次進伏訖性源曰一雨連日此時聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣上曰領相近日久不入來何也性源曰向經政府貶座之後聞卽有病且有他故不得入來云矣上曰卿見禹禎圭疏乎性源曰其所進冊子則未及見之矣上曰近日朝臣彼此紛爭之外民謨國計則寥寥無聞禎圭之言雖未知其盡可合用而以其條目見之民瘼財用擇人開言路等條皆無一遺漏者其意誠可嘉尙矣冊子卿等見之也此人聞是七十餘歲云而向者園幸時隨駕步履如飛此冊皆是手謄云而字劃若是精細亦可異也濟恭曰無異於少年之筆矣上曰今見右通禮禹禎圭所進冊子中極論慶尙道咸安牟還之弊似不可無釐正之道卿等之意何如性源曰咸安郡牟還未捧之數至於一萬一千一百餘石之多新舊還竝督之際徵隣徵族勢所必至而今若一倂蕩減非但太無意義諸路諸邑之如咸安還弊者亦非一二處若以萬餘石穀物每每竝許蕩減則實非可繼之道今年嶺麥適又大登令道臣發關本郡精抄其流亡絶戶至無依最難捧之類査之又査從實狀聞後稟處似宜矣濟恭曰咸安牟還之指徵無處侵及隣族果如冊子中所論列者則其在聖世視民如傷之道不可汲汲釐革第念百聞不如一見令道臣査問本郡其中闔沒流亡者果爲幾許分數當徵者亦果爲幾許一一區別狀聞後稟處似好矣上曰有司堂上中曾經嶺伯人亦陳所見可也昌順曰嶺邑還弊咸安爲最咸安還弊牟還爲尤今旣上聞一番釐革在所不已而其中亦當有可捧與難捧今若一竝蕩減如向來南倉債之許減則非但朝家虛失穀物之爲多奸吏土豪負逋拒納者亦難區別大臣所達査問道臣自本邑査報後稟處好矣上曰咸安倅誰也性源曰張齊斗此是北人矣上曰治蹟如何昌順曰臣之待罪嶺藩時見其爲治則一心殫竭似欲蘇弊矣上曰係是咸民切苦之弊麥嶺已屆捧糴方張如欲釐弊時不可失問于道伯決處卿等言好矣卽爲行會使卽論理狀聞後稟處本倅治蹟曾所聞知今聞舊伯言果不爽所聞釐弊之擧難付生手況善治之人乎聞已報瓜釐弊間因任可也出擧條上曰今見右通禮禹禎圭所進冊子中以嶺南布産邑民情欲以本色上納云便否何如卿等各陳所見可也性源曰代錢本色便否臣未之詳而嶺南之布異於東北之所出矣濟恭曰本色與代錢民情便否有難遙度令道臣詳細採探狀聞後稟處似好矣有隣曰布錢之願不願一視貴賤布産邑上納以其永定代錢布隨而賤故民反願布若於以布上納之後布隨而貴則民之不願錢未可知關問本道詳探狀聞後稟處恐合事宜矣昌順曰布錢便否民情隨時貴賤所願不同似當問於道臣而處之宜矣上曰此事旣發言端不必待回啓出擧條問于道伯使之狀聞後稟處可也出擧條上曰沁府事何以則爲好耶此事蓋金鍾秀圖上方略力主分閫之議而故相鄭領府每以持難矣性源曰沁府臣亦所經者而官防甚多掣礙鎭撫使之銜則是鎭守之任也統禦使之銜則是戰伐之任也兩官銜互相掣礙矣至於船艙之不便者不過小小弊瘼而其外別無時急可變者矣上曰北道設置別武士之說何如旣設親騎衛又置別武士果爲合當耶右相曾經北伯想知事情陳所見可也濟恭曰親騎衛之設置實爲國家得力之道矣此外不必更出別武士矣性源曰出身之類則本無入於親騎衛之例故無所歸屬若出別武士以爲區處則亦似無妨矣濟恭曰雖出身亦似無不可入於親騎衛之義矣昌順曰親騎衛亦是精兵則加出武士恐似不緊矣性源曰臣以嶺南別武士事有仰奏者矣上曰此是出身之不得邊將者以哨官爲之閑良居首直赴殿試依他道例爲之之事乎性源曰然矣上曰武弁之官制經邊地然後爲防禦經防禦然後爲水閫者此是近來定式而禹禎圭所論則以爲卿宰以可任防禦者爲薦而不必拘於邊地之履歷云官制之猝變誠難矣性源曰防禦之法出而其路誠甚窄矣濟恭曰此是故相趙顯命之稟旨定式者也蓋古則有勢力之武弁閫帥無漸故出防禦之階防禦之後始爲水使而其後邊地窠則甚多防禦窠則甚窄亦不無其弊矣上曰此法未出之前纔得堂上便欲占兵水使故設爲防限者此也旣出防限之後豈可輕改乎大抵此人似聞武弁輩之言故防禦之外又有罷宣薦禁軍之說矣蓋丁酉年張志恒作爲此法一二內番皆屬宣薦而一自甲辰科出後其數甚多故以一內屬之宣薦因出額外之法而其後弊端果如禎圭所陳何以則爲便耶濟恭曰凡事有難十分盡好所見各異未嘗有無弊之事豈可輕爲搖動乎上敎昌順曰卿曾經嶺伯矣漕倉之弊何如是之甚耶其詳言之也昌順曰漕倉之設置固是善法而間多破船之患誠可未曉矣性源曰間多有故破之患矣昌順曰此非故破也以其水路之頗遠故或有此患而所破者不過一二船而止而亦卽拯出異於大洋之致破矣上曰西關民之扶持者專以賦役不重之故也此處豈可行三南之例乎至於海民事則異於是焉海民何愛南民何惡長山以南猶可說也長山以北亦何以錢爲哉係是不可不變通復舊者而此乃先朝末年處分故不忍改之而事則當改矣任希孝之其時所奏不思甚矣亦不無其罪矣有隣曰戶部粒米如金未免貸用於惠廳海西此事尤有關於戶曹矣上曰各道大同皆一年一納而至於京畿則必分春秋折半以納似或爲民弊而設施之本意則異於他道此事果何如有隣曰古則此法甚嚴秋納則秋納春納則春納矣今則秋納甚少名存實無矣大體民力或以分春秋折納爲便蓋難一時盡判故也性源曰此則果如戶判所奏矣濟恭曰近來京畿春秋大同一時來納者居多云而未得詳知矣日前見竹山人以大同事上來者問之則近果一時盡納而今番本倅使之各納故頗不如同納時云矣上曰惠堂旣待闕外何不入來乎右副出去與之偕入可也行元承命出與宣惠堂上李在簡偕入進伏上曰卿之所遭誠慘然矣每於筵席屢言卿較計之病矣今者所遭則誠爲卿慘然矣向者傳敎於予可謂煞費心力矣以卿之罪歸之較計蓋正其誼不謀其利者董仲舒一人外夫孰有之哉惟此較計云者比之泮儒構誣之說果何如此則可謂夬脫矣至於庭請事此由卿見忤世上之致此則公議自在不勞辨覈可以昭釋大抵近來卿之處事多出於較計故吳翼煥事後或疑卿不能嚴斥至於崔守魯事後尤不能無此疑矣今者儒疏之出亦是乘機之致也蓋大小所遭無不由於乘隙故前後諸臣所遭後予必自反矣雖以右相向來所遭言之其自反則在予故予不能無歉然者矣而今卿所遭則亦異於此矣此蓋卿不善持身之致而如是昭釋之後今則便屬滄桑何關於儒疏之有無也此後則安心行公可也在簡涕泣而對曰聖敎及此感泣無地而以臣遭罹其何敢復起爲人齒於朝紳之列乎上曰過矣上曰從古以來人臣所遭豈有如右相所遭者乎此則不可以所遭言萬古所未有者也蓋攻斥之說要不出於陰陽淑慝彼此甲乙之分而至於右相事亦不可以此類言也綸音旣下之後前日之攻右相者宜有其罪而亦不害爲完人是予彌綸之方或得其要而然乎世人之爲此者亦必由於乘機之致而予於右相則實不露可乘之機而忽地構誣轉轉層激殆不可以口舌爭也每除一官輒致一場紛鬨世人之顚倒姑舍勿論而適足爲害卿之歸故荏苒以過者良以此也惟卿與予君臣之間可謂自別矣以此事予之不能耐過者居多外臣則亦豈知之而左相閣臣也且其子多年簪筆故詳知此由矣然而世人之攻右相者非於自己有血怨而然也亦由於隨波顚倒之致故不用反坐之律者亦以此也俗談以受恩謂之負身世此言雖小可以喩大卿於予可謂多負身世矣此非欲要譽於卿也世人事思之誠可憤也亦可笑也且今惠堂事非但士習之可怪亦關於自家之命數矣濟恭曰殿下之於臣生死肉骨不足以形容其萬一歷考前古史牒亦豈有哉自有君臣以來所未聞之事也非但臣心之感泣無地擧國臣子孰無此心乎上曰世人妄料以予於卿外雖假以恩禮而其實則視之以几上肉故也誠可笑也上曰泮長所遭亦可怪也士論自士論駭擧自駭擧故嚴禁通文使之不入於泮橋者此也上曰近來廟堂事誠可憫也備堂諸宰專不事事禹禎圭之冊子足可謂一助也濟恭曰臣頃伏見傳敎下者以有病出幕人事有未病前先爲顧恤之命此實文王之政也又有江陵獵戶貢雉特罷之敎德意之盛臣屢日欽誦之不暇此事雖或爲民弊而係是莫重御供則是蓋自下不敢請之事而特敎渙宣恩出望外澤洽遐氓一邑鼓舞此亦文王之政也又伏見湖南伯處分傳敎以若有勢力則繡啓不入白簡不登爲敎古人所謂明見萬里者政謂此等處也旣降之雨露又振以霜雪和之至也嚴之盡也漢書所謂山東父老扶杖而聽詔者亦謂如此綸綍也以此推之殿下凡於政令無一事之不得其宜無一政之或有所漏臣等雖忝居輔相之列有何一辭之可贊者哉臣等眞是倖人矣上曰寧有是也究今切痼之弊爲時矯革之要者莫過於祛黨懲貪四箇字此比之則題也其作之之方則在於卿等矣今日鼎席予則自謂得人矣領相則先朝之大臣當世之元老也左相則自在卿宰稔知其不畏强禦國耳公耳之責舍左相而伊誰乎且置右相於此任者期望實不淺淺矣此後則必以此四箇字爲對揚之方深有望於卿等也性源曰聖敎及此敢不思對揚之道而雖卽此二事論之懲貪則或爲耳目之可及而至於祛黨則以臣無似恐無以擔當矣上曰此則便是自棄豈可乎濟恭曰左相此言亦無怪矣左相則固不可與臣爲比而其言猶且若是則況可責臣以此等事乎上曰授卿此任蓋爲欲助領左相不及處耳予固不及先朝萬萬而以卿等而比之於先朝之趙宋金鄭諸相則亦未知其企及與否而予則自謂以善揀矣拔卿於坑坎之中者非爲卿也欲得卿補國之效故也且卿自在先朝其受恩如何在卿之心豈無報答之願乎惟當捨身不顧以補僚相之不逮而已人之視之者於卿亦必以公眼目知之豈可怵畏禍福不思殫竭之方乎濟恭曰此四字今之要道也以此四字行之於行處其罪也罰之其善也賞之則矯弊之道不出於此而可謂當今第一義也小臣旣承此敎豈不欲對揚而若使臣身之不黨則臣固可行而若使臣祛黨則實無其望矣上曰豈其然乎祛黨之責其不在於承佐輔弼之地乎且今世之人予亦已熟矣亦何有可畏者哉左相此言雖或近於巽軟而臭味不同之地亦難猝歸於如一其言亦或無怪矣然而旣出於國耳公耳之心則亦何顧也且世人或不無爲子孫地者而左相則今亦異於是只知有國奮不顧身可也濟恭曰左相亦言於臣以但知國事無他怵畏云臣亦以此責勉於左相至於彌綸對揚之方亦不可責之於臣臣亦以此勉之於左相矣上曰三大臣中人之視之以公眼目者莫如右相矣領相初筵予以擔當國事不計禍福以合啓爲限云云矣向來堂箚之出而其言不幸有中亦可怪也大抵近日朝廷事可謂汲汲乎殆哉若以外面相爭則猶或可也而一室之中雖外若無間苟究其中各懷一鉤子齊楚惟均疑阻轉深一日二日事端轉激至於地位之稍下者殆以前例視之成一風俗如此風俗卽前萬古所無者也濟恭曰此等痼弊聖敎已盡之矣臣豈有更奏之辭乎上曰昔在先朝積費苦心使之咸囿於袵席之中矣然而此猶係於義理關頭而今則尤相反於是若其所憎者則以驅陷爲主網羅滿世此豈成說乎此或近於臆料而曾未幾何事必有中則予之此敎不是過矣性源曰聖上此敎實出於全保世臣之至意而繼述我先大王建極之聖德也自今以後無罪者無被罪之慮矣上曰全保世臣雖予苦心而亦有生道殺人之義又有激濁揚淸之方雖在欲竝生哉之中亦豈無用舍進退之擧而予意則於干係惡逆之外欲一竝盡用使之日遷善而不已則皆可爲國邊人也此與銓曹通淸顯之權異矣殺活威福人鬼等處非在下者之所可私也濟恭曰洪範亦云惟辟作威作福威福二字非人臣之所可論者也上曰予於李在簡事傳敎昭晣多矣而世人則看之以嚴束者然云去就較計等語豈是如是看得者乎濟恭曰臣則不如此看矣君臣之間實貴無隱此敎於重臣實爲盛眷矣性源曰雖以沈頤之處分觀之亦是恩敎也上曰沈頤之一邊則與戶判切親一邊則與宋載經爲四寸彼此顧瞻之態已是不韙而李魯春事後初不發一言及見一提學疏批後其時以檢擧提調始呈短箚於迎勅之時情狀可惡也今之爲此敎者亦有激於閔鍾顯而然也上曰金鍾秀鄭民始二人於予皆是舊要不可棄者而二人之纎芥轉深猝難調劑豈非可憫者乎性源曰臣則未得聞知矣上曰卿豈有不知之理乎性源曰若或知之則豈敢以未聞爲對乎臣之聾聵如此亦豈可責之以祛黨乎上曰年前鄭民始之以北伯遞來登筵也一提學亦入侍而鄭民始之言以爲大監自夢村入城所明之義理何事不過招朋引類以濟一之私而已若能覺悔則善矣不然則義理不明不可與同周旋云此後仍成嫌隙殆若相避者然誠可憫也二人相爭其勢不能兩全國榮一人之不能保全猶且不忍況此兩重臣乎若使鄭民始出脚則便是都無事矣且金鍾秀本是在外之人故處事不能無異俗之患而今則入城稍久比前頗勝此於自家可謂得生路矣人之視此重臣者謂有機關而其實則冤矣蓋予向來之用國榮者亦有由焉其勢不得不然矣其時環顧一世與啓禧家各立者只是國榮之家而國榮適登第素無資望不重則不威故與之柄欛事勢莫之然而然矣樂純則本與北人相親而己亥五月渠之所爲誠凶憯矣樂純啓辭初出之日右相適入經筵以國榮事謂之以自上馴致世之攻之者以此爲右相之罪案而予則以爲此是右相之偉處也上曰向來聞右相知舊之得初仕者必皆異於右相然後始得之云矣向後聞之則別無所異云矣蔡弘履事渠之所爲亦可憐也國子經筵皆在於右相事出之後近來渠之知舊孰有通此選之人乎蓋渠自先朝得點淸選者非以名祖之裔而然也以右相之姪故也而翻身背馳不免賣食予是以賤之也此豈非傷風之事乎於渠可謂不善爲矣然其爲人則亦斷斷無他此非謂渠有可觀只言其良善處也右相亦何必以此爲嫌乎須思保恩之道好矣如洪仁浩之岐於右相亦可慨也自今以後卿亦保合好矣且洪秀輔則攻右相而洪和輔則不然云兄弟之間亦豈無異議之嫌乎濟恭曰洪和輔則是武弁也其處地與渠兄異矣上曰大抵人之行世當守本色決不可彼此顧瞻雖在守本色之中亦豈無公平做去之道乎若李秉鼎亦可謂不善爲矣予嘗以秉鼎謂以異衆矣聞其堂號扁以異菴云渠則必自視以長處故也誠可一笑上曰吏判之疏以爲完伯擬望時聞政吏言不爲問議云矣吏曹貶座明日爲之云耶性源曰臣姑未聞矣上曰吏判則全無省覺便一僵尸故予謂金鍾秀以卿則叔爲元輔切友居銓都政須思善爲之道好矣旣敗之後則雖欲救之亦末由爲敎矣吏判則無省覺而誘之者多故金鍾秀之言以若使李洪載爲銓郞則必有補其不逮之道云故今之銓郞雖異於古而以李洪載爲之者此也顧今朝廷乏人入於一通而用之好矣豈可分裂乎濟恭曰俄者下敎中懲貪二字誠切時之要務也惟我殿下卽阼之初每以懲貪之意屢下絲綸凡在守宰莫不淬礪改觀庶有成效矣近來則漸不如初貪風大熾此非殿下之或有少弛而然也蓋緣發於辭敎之甚罕故也此風不祛則害及民國不可無更加嚴飭之道矣性源曰向者恤典下敎以氣虛則病侵爲敎此後流丐之未病者皆得沾漑恩波此實文王之政也上曰其時傳敎或欠分明爲辭未病者之入於其中或以是也然而此亦似不甚多使無一夫之不獲好矣惠堂知此善爲擧行可也命書傳敎曰近來朝廷之上此討彼討討不暇給際有儒生替行糾彈廷臣互濟黨私殆作日課茶飯民憂國計擔却笆籬邊久矣一月六對近不徒應文而已寧不寒心昨日通禮禹禎圭疏盛陳多少條件雖未必一一中窾其憂則民憂其計則國計就若門類求若方便談說硏究之際此時意思當在民國上此所以示嘉於疏批下議於廟堂也須令廟堂體此申諭逐段覆奏之外因類求類益講裕民便國之謨則可謂所推施者廣矣其效不亦愈於買骨求馬乎其中嶺南二條弊瘼雖令出擧條行會外此諸條之分屬各司者有司堂上與各其堂上分掌議于大臣回啓事分付上曰副司直李在簡有司堂上還差出榻敎命退諸臣以次退出